10.

Käesolevas määruses kasutatakse järgmisi mõisteid: (1) „ekspordikrediidikindlustus“– kindlustustoode, millega kindlustusandja kindlustab kaubandusliku või poliitilise riski (või mõlemad), mis on seotud eksporditehingust tulenevate maksekohustustega; (2) „eraõiguslik krediidikindlustuse andja“ – ekspordikrediidikindlustust pakkuv äriühing või organisatsioon, kes ei ole riiklik kindlustusandja; (3) „riiklik kindlustusandja“ – äriühing või muu organisatsioon, kes pakub ekspordikrediidikindlustust liikmesriigi nimel või toetusel, või ekspordikrediidikindlustust pakkuv liikmesriik; (4) „turukõlblikud riskid“ – kaubanduslikud või poliitilised riskid (või mõlemad), mille maksimaalne riskiperiood on alla kahe aasta ning mis on seotud avalik- ja eraõiguslike ostjatega riikides, mis on loetletud lisas; kõiki ülejäänud riske käsitatakse käesolevas teatises turukõlbmatute riskidena; (5) „kaubandusriskid“ – hõlmavad eelkõige järgmisi riske: a) ostja omavoliline lepingust lahtiütlemine ehk eraõigusliku ostja omavoliline otsus katkestada või lõpetada leping ilma õigusliku põhjenduseta, b) eraõigusliku ostja omavoliline õigusliku põhjenduseta otsus keelduda tunnistamast lepinguga hõlmatud kaubad vastuvõetavaks, c) eraõigusliku ostja ja tema käendaja maksejõuetus, d) asjaolu, et eraõiguslik ostja ja tema käendaja ei tasu lepingust tulenevat võlga, ehk pikaajaline lepinguliste kohustuste täitmata jätmine; (6) „poliitilised riskid“ – hõlmavad eelkõige järgmisi riske: a) risk, et avalik-õiguslik ostja või riik takistab tehingu tegemist või ei tasu kindlaksmääratud aja jooksul, b) risk, mis jääb väljapoole üksikostja pädevust või vastutusala, c) risk, et riik ei kanna kindlustusvõtja riigile üle summasid, mida selles riigis tegutsevad ostjad on tasunud, d) risk, et kindlustusandja riigist väljaspool ilmneb vääramatu jõud, millega võivad kaasneda sõjalaadsed sündmused, ning selle mõju ei ole muul viisil kindlustatud; (7) „riskiperiood“ – tootmisperiood koos krediidiperioodiga; (8) „tootmisperiood“ – ajavahemik, mis jääb kauba või teenuste tellimise ja tarnimise vahele; (9) „krediidiperiood“ – ostjale ette nähtud ajavahemik ekspordikrediidi tehingu osaks olevate tarnitud kaupade ja osutatud teenuste eest tasumiseks; (10) „konkreetse riski kindlustuskaitse“ – kindlustuskaitse, mis hõlmab kogu müüki ühele ostjale või ühe ostjaga sõlmitud konkreetset lepingut; (11) „edasikindlustus“ – kindlustus, mille kindlustusandja ostab teiselt kindlustusandjalt eesmärgiga alandada oma riski; (12) „kaaskindlustus“ – protsent kahjusummast, millele vastavat osa ei hüvita kindlustusandja, vaid katab muu kindlustusandja; (13) „kvoodipõhine edasikindlustus“ – edasikindlustus, mille raames kindlustusandja annab edasikindlustaja kanda teatava protsendi igast kindlustusriskist, mille kindlustusandja on kindlaksmääratud kindlustusliigi puhul võtnud, ning edasikindlustaja tunnistab selle vastuvõetavaks; (14) „täiendav kaitse“ – lisakaitse, mis ületab teise kindlustusandja kindlaksmääratud krediidilimiidi; (15) „kogukäibe kindlustusleping“ – krediidikindlustusleping, mis ei paku kindlustuskaitset ainult konkreetse riski vastu; see tähendab, et krediidikindlustuslepinguga antakse kindlustuskaitse kogu kindlustusvõtja krediidimüügile või suuremale osale sellest ning mitmele ostjale tehtud müügist tulenevatele maksenõuetele.